ພິທີເຊັນສັນຍາ
ການບໍລິການການຂາຍປະກັນໄພຜ່ານທະນາຄານຢ່າງເປັນທາງການ
ລະຫວ່າງ
ທະນາຄານຮ່ວມພັດທະນາ (JDB) ແລະ ບໍລິສັດ ອາລິອັນສ໌ ປະກັນໄພລາວ (AGL)
ຕອນເຊົ້າວັນສຸກຂອງວັນທີ 20 ທັນວາ 2013 ທີ່ຜ່ານມານີ້ ທະນາຄານຮ່ວມພັດທະນາ (JDB) ໄດ້ຈັບມືລົງນາມເຊັນສັນຍາ ກັບ ບໍລິສັດ ອາລິອັນສ໌ ປະກັນໄພລາວ (AGL) ເພື່ອພັດທະນາການບໍລິການ ການຂາຍປະກັນໄພ ຜ່ານທາງທະນາຄານຢ່າງເປັນທາງການ, ໂດຍເປັນກຽດເຂົ້າຮ່ວມຂອງ ທ່ານ ເອກກະພັນ ພະພິທັກ ປະທານສະພາບໍລິຫານທະນານຄານຮ່ວມພັດທະນາ, ທ່ານ ທອງຈະເລີນ ເຄນມິ່ງມົນຄົງ ຜູ້ອຳນວຍການທະນາຄານຮ່ວມພັດທະນາ, ທ່ານ ດຣ ວິວັດ ກິດຕິພົງໂກສົນ ປະທານທີ່ປຶກສາທາງດ້ານເສດຖະກິດທະນາຄານຮ່ວມພັດທະນາ, ທ່ານ ສູນທອນ ຈັນທະວົງ ຮອງຜູ້ອຳນວຍການທະນາຄານຮ່ວມພັດທະນາ, ທ່ານ ກີ ອາໂປວີ ຜູ້ອຳນວຍການ ບໍລິສັດ ອາລິອັນສ໌ ປະກັນໄພລາວ, ທ່ານ ໄພຍະເອກ ທຳມະນາມ ຫົວຫນ້າພະແນກການຕະຫລາດ & ການຄ້າ ບໍລິສັດ ອາລິອັນສ໌ ປະກັນໄພລາວ ພ້ອມດ້ວຍບັນດາພະນັກງານທັງສອງຝ່າຍ ແລະ ສື່ມວນຊົນ ກໍ່ໄດ້ເຂົ້າຮ່ວມເປັນສັກຄີພິຍານ.
ເຊິ່ງຄູ່ຮ່ວມທຸລະກິດທັງສອງໄດ້ເຫັນໂອກາດທາງທຸລະກິດຂອງການປະກັນໄພທີ່ນັບມື້ນັບມີການຂະຫຍາຍຕົວຕາມສະພາບເສດຖະກິດ ແລະ ເຫັນຄວາມສຳຄັນໃນເລື່ອງການປະກັນໄພຂອງບັນດາຜູ້ຊົມໃຊ້ ທີ່ນັບມື້ນັບເພີ່ມຂຶ້ນບໍ່ວ່າຈະເປັນ ອົງກອນຕ່າງໆ, ນັກທຸລະກິດ, ຊາວຄ້າຂາຍ ແລະ ປະຊາຊົນທົ່ວໄປ. ດັ່ງນັ້ນ ທັງສອງຄູ່ຮ່ວມຈຶ່ງໄດ້ເຊັນສັນຍາຮ່ວມມືທາງທຸລະກິດ ໂດຍທາງ JDB ຈະເປັນຜູ້ນຳສະເຫນີຂາຍປະກັນໄພຂອງ AGL ໃຫ້ແກ່ລູກຄ້າຂອງທະນາຄານໃຫ່ຍຂອງທະນາຄານ, ສາຂາ ແລະ ປ່ອງບໍລິການຕ່າງໆທົ່ວປະເທດ. ຜະລິດຕະພັນທີ່ເປັນຈຸດສຸມທາງທະນາຄານຈະນໍາສະເຫນີປະກອບມີ: ປະກັນໄພທີ່ຢູ່ອາໄສ, ປະກັນໄພທຸລະກິດຂະຫນາດນ້ອຍ, ປະກັນໄພການເດີນທາງ, ປະກັນໄພລົດສຳລັບລູກຄ້າສິນເຊື່ອຊື້ລົດ ແລະ ປະກັນໄພຫລາຍໆປະເພດສຳຫລັບໂຮງຈັກໂຮງງານ, ໂຄງການກໍ່ສ້າງຕ່າງໆ. ນອກນັ້ນ ທັງສອງຝ່າຍຍັງມີແຜນພັດທະນາດ້ານຜະລິດຕະພັນປະກັນໄພ ເພື່ອຕອບສະຫນອງຄວາມສະດວກສະບາຍໃຫ້ແກ່ລູກຄ້າຂອງທະນາຄານຮ່ວມພັດທະນາ ແລະ ບໍລິສັດ ອາລິອັນສ໌ ປະກັນໄພລາວອີກດ້ວຍ.